CELEX: 
Language: sl
Date: 2018-11-16 00:00:00
Title: DELEGIRANA DIREKTIVA KOMISIJE (EU) .../… o spremembi Priloge III k Direktivi 2011/65/EU Evropskega parlamenta in Sveta glede izjeme za svinec v ležajih in pušah, ki se uporabljajo v določeni necestni opremi za poklicno uporabo, zaradi prilagoditve znanstvenemu in tehničnemu napredku

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Ta delegirana direktiva Komisije za namene prilagoditve tehničnemu napredku spreminja Prilogo III k Direktivi 2011/65/EU Evropskega parlamenta in Sveta o omejevanju uporabe nekaterih nevarnih snovi v električni in elektronski opremi (prenovitev)
                  1
                (v nadaljnjem besedilu: direktiva RoHS 2) glede izjeme za posebne uporabe svinca.
            
            
               Direktiva RoHS 2 omejuje uporabo nekaterih nevarnih snovi v električni in elektronski opremi, kot je določeno v njenem členu 4. Veljati je začela 21. julija 2011.
            
            
               Omejene snovi so navedene v Prilogi II k direktivi RoHS 2. Omejitev svinca, živega srebra, kadmija, šestvalentnega kroma, polibromiranih bifenilov in polibromiranih difeniletrov se že izvaja, omejitev bis(2-etilheksil)ftalata (DEHP), butil benzil ftalata (BBP), dibutil ftalata (DBP) in diizobutil ftalata (DIBP) pa se bo uporabljala od 22. julija 2019 ali pozneje. V prilogah III in IV k direktivi RoHS 2 so navedeni materiali in komponente električne in elektronske opreme za posebne uporabe, ki so izvzeti iz omejitve uporabe snovi iz člena 4(1) direktive RoHS 2.
            
            
               Člen 5 določa prilagoditev prilog III in IV znanstvenemu in tehničnemu napredku (vključitev, obnovitev, spremembe in razveljavitev izjem). V skladu s členom 5(1)(a) se izjeme vključijo v prilogi III in IV pod pogojem, da se s tako vključitvijo ne zmanjša varovanje okolja in zdravja, ki ga zagotavlja Uredba (ES) št. 1907/2006
                  2
               , ter da je izpolnjen kateri koli od naslednjih pogojev: njihova odstranitev ali nadomestitev tehnično ali znanstveno ni izvedljiva s spremembo konstrukcije ali z nadomestitvijo z materiali in komponentami, ki ne zahtevajo katerega od materialov ali snovi, naštetih v Prilogi II; zanesljivost nadomestkov ni zagotovljena; ali bi skupni negativni vplivi na okolje, zdravje in varnost potrošnikov, ki bi jih povzročila nadomestitev, utegnili prevladati nad skupnimi prednostmi nadomestitve za okolje, zdravje in varnost potrošnikov.
            
            
               Člen 5(1) določa tudi, da Evropska komisija (v nadaljnjem besedilu: Komisija) vključi materiale in komponente električne in elektronske opreme za posebne uporabe v sezname iz prilog III in IV s posameznimi delegiranimi akti v skladu s členom 20. Člen 5(3) in Priloga V določata postopek za predložitev zahtevkov za odobritev, obnovitev ali razveljavitev izjeme.
            
            
               2.POSVETOVANJA PRED SPREJETJEM AKTA
            
            
               Od objave direktive RoHS 2 je Komisija prejela številne
                  3
                zahtevke gospodarskih subjektov v skladu z določbami iz člena 5(3) in Priloge V za odobritev novih in obnovitev obstoječih izjem.
            
            
               Komisija je julija 2015 prejela zahtevek za novo izjemo od Priloge III za uporabo svinca v ležajih in pušah motorjev z notranjim zgorevanjem na dizelsko ali plinasto gorivo, ki se uporabljajo v necestni opremi za poklicno uporabo (zahtevek št. 2016-1). Zahtevek za izjemo je bil vložen za kategorijo 11
                  4
               . 
            
            
               Da bi Komisija lahko ocenila zahtevek za izjemo, je začela študijo za izvedbo zahtevane tehnične in znanstvene ocene, vključno z osemtedenskim spletnim odprtim posvetovanjem z zainteresiranimi stranmi
                  5
                glede zahtevka. Med posvetovanjem z zainteresiranimi stranmi niso bili prejeti nobeni prispevki. 
            
            
               Končno poročilo, ki vsebuje oceno zahtevka, je bilo objavljeno
                  6
                in zainteresirane strani so bile uradno obveščene.
            
            
               Komisija se je nato na srečanju strokovnjakov 22. septembra 2017 posvetovala s strokovno skupino držav članic za delegirane akte na podlagi direktive RoHS 2. Strokovnjaki so se strinjali s predlogom, ki ga je predstavila Komisija, pri čemer velika večina članov ni izrazila svojega mnenja. V skladu s smernicami za boljše pravno urejanje je bil osnutek delegirane direktive objavljen na portalu za boljše pravno urejanje s štiritedenskim obdobjem za pripombe. Komisija ni prejela nobenih pripomb. Izvedeni so bili vsi ukrepi, ki se uporabljajo v zvezi z izjemami od omejitev uporabe snovi v skladu s členom 5(3)–(7)
                  7
               . Svet in Evropski parlament sta bila o vseh dejavnostih uradno obveščena.
            
            
               Končno poročilo je zlasti izpostavilo naslednje tehnične informacije in oceno:
            
            
               ·ležaji in puše, ki vsebujejo svinec, so potrebni, da bi pri velikih motorjih in motorjih, ki obratujejo v težkih in zahtevnih pogojih, dosegli zadovoljivo zanesljivost za njihovo uporabo v necestni opremi za poklicno uporabo. Taki ležaji in puše se uporabljajo na primer v prenosnih zračnih kompresorjih, prenosni varilni opremi ali žerjavih;
            
            
               ·trenutno na trgu ni na voljo drugih možnosti, ki ne bi vsebovale svinca in bi omogočale zadostno zanesljivost glede odpornosti na zaribavanje, prilagodljivosti, možnosti uležajenja in odpornosti na zlomnine za področja uporabe motorjev necestne opreme za poklicno uporabo. Zato nadomestitev ali odstranitev svinca za zadevne uporabe znanstveno in tehnično še vedno ni izvedljiva. 
            
            
               Rezultati ocene za kategorijo 11 kažejo, da posebna izjema ne bi znižala ravni varovanja okolja in zdravja, ki jo zagotavlja Uredba (ES) št. 1907/2006 (REACH) v skladu s členom 5 Direktive 2011/65/EU. Poleg tega zahtevek za izjemo izpolnjuje najmanj eno od ustreznih meril iz člena 5(1)(a): ker za zadevne uporabe danes niso na voljo dovolj zanesljive alternative oziroma ni verjetno, da bodo kmalu prišle na trg, je upravičena obnovitev izjeme z obdobjem veljavnosti največ pet let od 22. julija 2019
                  8
               ; ker zanesljivi nadomestki še niso na voljo, se za to obdobje ne pričakujejo negativne družbeno-ekonomske posledice nadomestitve. Odobreno obdobje veljavnosti naj prav tako ne bi negativno vplivalo na inovacije. Za preprečitev prekrivanja področij uporabe izjem iz Priloge III predlagano besedilo pojasnjuje, da so uporabe, ki jih zajema izjema 6(c), izključene iz nedavno odobrene izjeme.
            
            
            
               3.PRAVNI ELEMENTI DELEGIRANEGA AKTA
            
         
         
            
               Delegirana direktiva dovoljuje izjemo od omejitev uporabe svinca pri posebnih uporabah iz člena 4(1), ki se navede na seznamu v Prilogi III k Direktivi 2011/65/EU.
            
            
               Instrument je delegirana direktiva, kot je določeno v Direktivi 2011/65/EU in zlasti ob izpolnjevanju ustreznih zahtev iz člena 5(1)(a) navedene direktive.
            
            
               Cilj delegirane direktive je prispevati k varovanju zdravja ljudi in varstvu okolja ter zbližati določbe za delovanje notranjega trga na področju električne in elektronske opreme, in sicer z omogočanjem uporabe sicer prepovedanih snovi za posebne uporabe v skladu z določbami in pogoji iz direktive RoHS 2 ter v njej vzpostavljenim postopkom za prilagajanje prilog III in IV znanstvenemu in tehničnemu napredku.
            
            
               Skladno z načelom sorazmernosti ta ukrep ne presega okvirov, ki so potrebni za doseganje njegovih ciljev.
            
            
               Predlog ne vpliva na proračun EU.
            
            
            
               DELEGIRANA DIREKTIVA KOMISIJE (EU) .../…
            
            
               z dne 16.11.2018
            
            
               o spremembi Priloge III k Direktivi 2011/65/EU Evropskega parlamenta in Sveta glede izjeme za svinec v ležajih in pušah, ki se uporabljajo v določeni necestni opremi za poklicno uporabo, zaradi prilagoditve znanstvenemu in tehničnemu napredku
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Direktive 2011/65/EU Evropskega parlamenta in Sveta z dne 8. junija 2011 o omejevanju uporabe nekaterih nevarnih snovi v električni in elektronski opremi
                  9
                ter zlasti člena 5(1)(a) Direktive,
            
            
               ob upoštevanju naslednjega:
            
            
               (1)
                     Direktiva 2011/65/EU določa, da morajo države članice zagotoviti, da električna in elektronska oprema, dana na trg, ne vsebuje nekaterih nevarnih snovi iz Priloge II k navedeni direktivi. Ta zahteva se ne uporablja za uporabe iz Priloge III k Direktivi 2011/65/EU.
            
            
               (2)
                     Različne kategorije električne in elektronske opreme, za katere se uporablja Direktiva 2011/65/EU, so naštete v Prilogi I k navedeni direktivi.
            
            
               (3)
                     Svinec je omejena snov iz Priloge II k Direktivi 2011/65/EU. Komisija je v skladu s členom 5(3) Direktive 2011/65/EU julija 2015 prejela zahtevek za odobritev izjeme za kategorijo 11, ki bo navedena v Prilogi III, za uporabo svinca v ležajih in pušah motorjev z notranjim zgorevanjem na dizelsko ali plinasto gorivo, ki se uporabljajo v necestni opremi za poklicno uporabo. 
            
            
               (4)
                     Ležaji in puše, ki vsebujejo svinec, so potrebni, da bi pri velikih motorjih in motorjih, ki obratujejo v težkih in zahtevnih pogojih in se uporabljajo v necestni opremi za poklicno uporabo, kot so prenosni zračni kompresorji, prenosna varilna oprema in prenosni žerjavi, dosegli zadovoljivo zanesljivost glede odpornosti na zaribavanje, prilagodljivosti, možnosti uležajenja in odpornosti na zlomnine.
            
            
               (5)
                     Trenutno na trgu ni na voljo drugih možnosti, ki ne bi vsebovale svinca in bi omogočale zadostno zanesljivost za področja uporabe motorjev necestne opreme za poklicno uporabo. 
            
            
               (6)
                     Ker ni na voljo ustreznih nadomestkov, nadomestitev ali odstranitev svinca v nekaterih motorjih v necestni opremi za poklicno uporabo znanstveno in tehnično ni izvedljiva. Izjema je v skladu z Uredbo (ES) št. 1907/2006 Evropskega parlamenta in Sveta
                  10
               , zato ne znižuje ravni varovanja okolja in zdravja, ki jo zagotavlja navedena uredba. Izjemo za uporabo svinca v ležajih in pušah motorjev z notranjim zgorevanjem na dizelsko ali plinasto gorivo, ki se uporabljajo v necestni opremi za poklicno uporabo, bi bilo torej treba odobriti in v Prilogo III k Direktivi 2011/65/EU dodati nov vpis št. 42. Za preprečitev prekrivanja področij uporabe izjem iz Priloge III in za večjo pravno varnost bi bilo treba dodati, da so uporabe, ki jih zajema vnos 6(c) Priloge III, izključene iz novega vnosa 42 v Prilogi III k Direktivi 2011/65/EU.
            
         
         
            
               (7)
                     Ker za zadevne uporabe danes niso na voljo dovolj zanesljive alternative oziroma ni verjetno, da bodo v bližnji prihodnosti prišle na trg, bi bilo treba izjemo za kategorijo 11 Priloge I k Direktivi 2011/65/EU odobriti za obdobje veljavnosti največ pet let, ki začne teči 22. julija 2019, to pa je datum, od katerega bo navedena kategorija 11 spadala na področje uporabe člena 4(1) Direktive 2011/65/EU. Glede na rezultate nenehnih prizadevanj za iskanje ustreznih nadomestkov ni verjetno, da bi obdobje veljavnosti te izjeme negativno vplivalo na inovacije. 
            
            
               (8)
                     Direktivo 2011/65/EU bi bilo zato treba ustrezno spremeniti – 
            
            
            
               SPREJELA NASLEDNJO DIREKTIVO:
            
            
               Člen 1
            
            
               Priloga III k Direktivi 2011/65/EU se spremeni, kakor je navedeno v Prilogi k tej direktivi.
            
            
               Člen 2
            
            
               1.Države članice najpozneje do 21. julija 2019 sprejmejo in objavijo zakone in druge predpise, potrebne za uskladitev s to direktivo. Komisiji nemudoma sporočijo besedilo navedenih predpisov.
            
            
               Uporabljajo jih od 22. julija 2019.
            
            
               Države članice se v sprejetih predpisih sklicujejo na to direktivo ali pa sklic nanjo navedejo ob njihovi uradni objavi. Način sklicevanja določijo države članice.
            
            
               2.Države članice Komisiji sporočijo besedila temeljnih predpisov nacionalne zakonodaje, sprejetih na področju, ki ga ureja ta direktiva.
            
            
               Člen 3
            
            
               Ta direktiva začne veljati dvajseti dan po objavi v Uradnem listu Evropske unije.
            
            
               Člen 4
            
            
               Ta direktiva je naslovljena na države članice.
            
            
               V Bruslju, 16.11.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 174, 1.7.2011, str. 88.
               
               
                  
                     (2)
                  
                        UL L 396, 30.12.2006, str. 1.
               
               
                  
                     (3)
                  
                        Seznam je na voljo na spletnem naslovu: 
                  http://ec.europa.eu/environment/waste/rohs_eee/adaptation_en.htm
               
               
                  
                     (4)
                  
                        V Prilogi I Direktive 2011/65/EU so namreč navedene naslednje kategorije: 1. veliki gospodinjski aparati, 2. mali gospodinjski aparati, 3. oprema za IT in telekomunikacije, 4. oprema za zabavno elektroniko, 5. oprema za razsvetljavo, 6. električna in elektronska orodja, 7. igrače, oprema za prosti čas in šport, 8. medicinski pripomočki, 9. instrumenti za spremljanje in nadzor vključno z instrumenti za spremljanje in nadzor za industrijsko uporabo, 10. avtomati, 11. druga EEO, ki ni zajeta v nobeni od zgornjih kategorij. 
               
               
                  
                     (5)
                  
                        
                  Obdobje posvetovanja
                  : od 14. marca 2015 do 9. maja 2016.
               
               
                  
                     (6)
                  
                  
                        
                     
                        https://publications.europa.eu/sl/publication-detail/-/publication/44a95380-f4e3-11e6-8a35-01aa75ed71a1
                     
                     .
                  
               
               
                  
                     (7)
                  
                        Seznam potrebnih upravnih ukrepov je objavljen na 
                  spletišču Komisije
                  . V Medinstitucionalnem registru delegiranih aktov na naslovu 
                  https://webgate.ec.europa.eu/regdel/#/home
                   si lahko ogledate, v kateri fazi so trenutno osnutki posameznih delegiranih aktov.
               
               
                  
                     (8)
                  
                        Kategorija 11 bo spadala na področje uporabe Direktive 2011/65/EU od 22. julija 2019. Obdobje veljavnosti za kategorijo 11 je določeno v členu 1(4)(a) 
                  Direktive (EU) 2017/2102 Evropskega parlamenta in Sveta z dne 15. novembra 2017
                   o spremembi direktive RoHS 2.
               
               
                  
                     (9)
                  
                        UL L 174, 1.7.2011, str. 88.
               
               
                  
                     (10)
                  
                        Uredba (ES) št. 1907/2006 Evropskega parlamenta in Sveta z dne 18. decembra 2006 o registraciji, evalvaciji, avtorizaciji in omejevanju kemikalij (REACH) ter o ustanovitvi Evropske agencije za kemikalije (UL L 396, 30.12.2006, str. 1).
               
            
      
    ---documentbreak--- 
      
         
         
            
               PRILOGA
            
            
               v Prilogi III se doda vnos 42:
            
            
                     
                        „42
                     
                  
                  
                     
                        Svinec v ležajih in pušah motorjev z notranjim zgorevanjem na dizelsko ali plinasto gorivo, ki se uporabljajo v necestni opremi za poklicno uporabo:
                     
                     
                        -z delovno prostornino motorja ≥ 15 litrov 
                           ali
                     
                     
                        -z delovno prostornino motorja < 15 litrov, motor pa je konstruiran za obratovanje v načinih uporabe, pri katerih mora biti čas od signala za zagon do polne obremenitve manj kot 10 sekund; ali se redno vzdrževanje običajno izvaja v težkem, umazanem zunanjem okolju, kot je pri uporabi v rudarstvu, gradbeništvu in kmetijstvu.
                     
                  
                  
                     
                        Uporablja se za kategorijo 11 ob izključitvi načinov uporabe, ki so zajeti v vnosu 6(c) te priloge.
                     
                     
                        Preneha veljati 21. julija 2024.“